**19-та учебна седмица Домашна работа – 8 клас**

**Литература**

Моля, направете проучване какъв е произхода на словосъчетанията “херувимска сила“ и „злоба фараонска“.

Моля, научете наизуст, посечения откъс (в клас) от „Азбучна молитва“.

**Български език:**

* Вид на глагола – показва начина, по който протича глаголното действие:
* Глаголите от **несвършен вид** представят действието в процеса на извършване, затова могат да се употребяват във всички [времена](https://bg.wikipedia.org/wiki/%D0%92%D1%80%D0%B5%D0%BC%D0%B5_(%D0%B3%D1%80%D0%B0%D0%BC%D0%B0%D1%82%D0%B8%D0%BA%D0%B0)) – сегашно, бъдеще, минало.

*Примери:*

* Сегашно време: *Днес****чета****интересен роман.*
* Минало време: *Вчера цял ден****четох****интересен роман.*
* [Бъдеще време](https://bg.wikipedia.org/wiki/%D0%91%D1%8A%D0%B4%D0%B5%D1%89%D0%B5_%D0%B2%D1%80%D0%B5%D0%BC%D0%B5): *Утре ще****чета****интересен роман.*
* Глаголите от **свършен вид** представят действието в неговата цялост (завършено), затова могат да се употребяват в минало и бъдеще време, но не и в сегашно време, защото то представя действието като протичащо в момента (следователно незавършено).

*Примери:*

* Минало време: *Вчера****прочетох****един интересен роман.*
* Бъдеще време: *Утре****ще прочета****един интересен роман.*
* Сегашно време: *Днес****прочета****една увлекателна книга. -X*

Моля, направете упражненията на стр. 101 от учебника по Български език.

**История:**

**Моля, прочетете дадената информация и отговорете на следните въпросите след**:

**Първа балканската война,** наричана още Първата балканска война, е военен конфликт между Османската империя, от една страна, и съюз между България, Сърбия, Гърция и Черна гора, от друга, продължил от 26 септември (9 октомври по нов стил) 1912 г. до 17 (30) май 1913 г*.*

Победата на съюзниците слага край на петвековното османско господство на Балканския полуостров. Империята губи всичките си владения на полуострова, с изключение на тясна ивица територия по северния бряг на Мраморно море. Останалата част на Тракия заедно с Източна Македония попадат под българска власт. Сърбия завладява Косово, Северозападна Македония и други области, Гърция – Епир, редица острови в Егейско море и Югозападна Македония със Солун, а скоро след Лондонския мирен договор е създадена независима албанска държава. Споровете за подялбата на Македония водят до разрив в Балканския съюз и до Втората балканска война, която избухва само месец след приключването на Първата.

**Втората балканска война:**

Войната избухва между съюзниците от балканския съюз, след победата им над Турция в Балканската война 1912-1913 г., поради разногласия за владеенето на освободените територии. Наричат я още Втора балканска война.

Вследствие на неразбирателството Сърбия и Гърция подписват на 19 май 1913 г. таен военно-политически договор, който бил насочен изцяло против България. Двете държави се задължавали да си оказват пълна подкрепа, в случай че някоя от тях влезе във война с България.

Под предлог да не се допусне нарушаване на “балканското равновесие” от страна на България, румънските управляващи среди предявили претенции към Южна Добруджа. Турция също не прикривала своя стремеж да си възвърне земите, намиращи се на запад от линията Мидия – Енос.

След сключване на Лондонския мирен договор от 1913 г., по заповед на българското военно командване всички български войски се съсредоточават на запад за евентуално противодействие срещу сръбската и гръцката армия. Така турската и румънската граница, почти без никакви войскови сили, останали незащитени.

Поради своите бъдещи планове и кроежи, Русия виждайки усилената подготовка на балканските държави за война, отправя предупреждение до техните управляващи фактори да се въздържат от каквито и да било стълкновения помежду си. Тя също заявява, че цялата отговорност за последствията ще понесе онази от тях, която първа обяви войната.

В същото време Цар Фердинанд I усилено се готви за война, подтикван тайно от Германия и Австро-Унгария. Успява да предизвика оставката на министър-председателя Иван Евстатиев Гешов и по този начин успява да осуети планирана конференция на министър-председателите на балканските държави, която трябвало да се състои в Солун и да уреди спорните въпроси, под арбитража на руския император.

Сръбският крал подписва манифест за обявяване на война на България с непопълнена дата, но Цар Фердинанд I се оказва по-невъздържан и на 16 юни чрез своя помощник-главнокомандващ ген. М. Савов дава заповед за действия на българската армия срещу армиите на Сърбия и Гърция, които от своя страна предприели офанзива против България. Веднага на тяхна страна се присъединила и Черна гора. На 27 юни в конфликта се намесила и Румъния, а 3 дни по-късно – и Турция.

Въпреки някои успехи срещу сръбската и гръцката армия България била принудена да капитулира, останала сама срещу всички свои съседи. Австро-Унгария и Германия, които най-много насърчавали цар Фердинанд I за войната, след нейното избухване не предприемат никакви действия в защита на България.

Букурещкият мирен договор от 1913 г. урежда отношенията на страните след войната и е подписан на 28 юли. България не само е лишена в значителна степен от освободените от нея по време на Балканската война 1912-1913 г. земи, но понася и тежки финансови загуби.

Поражението на България в Междусъюзническата война е национална катастрофа и сериозно разклаща положението на управляващия, но все пак Фердинанд I успява да се задържи на престола.

1. Кога започва Първата балканска война? Каква е причината за войната?
2. Защо България взема участие в Първата балканска война?
3. Кой е победител във войната?
4. Кои са условията на Лондонския мирен договор?
5. Кога започва Втората балканска война? Каква е причината за войната?
6. Каква е позицията на България?
7. Кога и как завършва Втората балканска война?